চ্যাম্পিয়ন্স লিগ নক আউটে আজ রিয়াল বনাম অ্যাতলেটিকো

ওয়েব ডেস্ক: এসে গেল উয়েফা চ্যাম্পিয়ন্স লিগের (UEFA Champions League) শেষ ষোলোর খেলা। এই পর্যায় থেকে টুর্নামেন্ট আবার আগের ফর্ম্যাটেই চলবে। দুই পর্ব মিলিয়ে নক আউট। এখান থেকে আট দল যাবে কোয়ার্টার ফাইনালে। আজ রাতে চারটি ম্যাচ এবং আগামিকাল রাতে বাকি চারটি। আজ মাঠে নামছে রিয়াল মাদ্রিদ (Real Madrid), আর্সেনাল (Arsenal), অ্যাতলেটিকো মাদ্রিদ (Atletico Madrid), বরুসিয়া ডর্টমুন্ডের (Borussia Dortmund) মতো বড় দল।

তবে এদিনের সবথেকে বড় ম্যাচ নিঃসন্দেহে রিয়াল বনাম অ্যাতলেটিকো। সান্তিয়াগো বার্নাবেউতে মুখোমুখি হবে মাদ্রিদ শহরের দুই ক্লাব যা নিয়ে উত্তেজনা তুঙ্গে। কার্ড সমস্যায় আজ খেলতে পারবেন না রিয়ালের তরুণ মিডফিল্ড তারকা জুড বেলিংহ্যাম। আক্রমণে রদ্রিগো, ভিনিসিয়াস জুনিয়র এবং কিলিয়ান এমবাপে অবশ্য শুরু থেকেই থাকবেন।

আরও পড়ুন: নাইটদের নতুন অধিনায়ক রাহানে, ডেপুটি আইয়ার

এদিকে আজ পিএসভির বিরুদ্ধে মাঠে নামবে মিকেল আর্তেতার আর্সেনাল। আর্তেতা বলেছেন, টুর্নামেন্টের এই পর্যায়ে দলের খেলা আরও উচ্চ পর্যায়ে নিয়ে যেতে হবে। তবে প্রিমিয়ার লিগে শেষ দুই ম্যাচে জয় পায়নি গানাররা। আক্রমণে বুকায়ো সাকার অভাব প্রবলভাবে টের পাওয়া যাচ্ছে। এদিনের বাকি দুই ম্যাচে মুখোমুখি ক্লাব ব্রুগ ও অ্যাস্টন ভিলা এবং বরুসিয়া ডর্টমুন্ড ও লিল।

প্রসঙ্গত, এবারের নক আউটের সূচি এমনভাবেই হয়েছে যে মিউনিখের মাঠে গ্র্যান্ড ফিনালেতে হতে পারে এল ক্লাসিকো (El Classico)। সূচির দুই অর্ধে পড়েছে রিয়াল মাদ্রিদ এবং বার্সেলোনা (FC Barcelona), সব ম্যাচ জিতলে ফাইনালে মুখোমুখি হবে স্পেনের দুই সেরা ক্লাব। তবে তাতে বাগড়া দেওয়ার জন্য দুই অর্ধে আছে লিভারপুল (Liverpool FC) এবং বায়ার্ন মিউনিখ (Bayern Munich)।